L'article 119.2 del vigent Estatut d'autonomia de Catalunya confereix a la Generalitat de Catalunya la competència exclusiva en matèria de pesca marítima en aigües interiors, i també la regulació i la gestió dels recursos pesquers, competència exercida per mitjà del departament competent en matèria de pesca i acció marítimes.
La Política pesquera comuna, aprovada en virtut del Reglament (UE) 1380/2013, d'11 de desembre de 2013, del Parlament Europeu i el Consell, constitueix el marc general de regulació en matèria de pesca de la Unió Europea, amb l'objectiu, segons estableix l'article 2, de garantir que les activitats pesqueres siguin sostenibles mediambientalment i alhora reportin guanys econòmics i socials, partint de l'aplicació d'un enfocament ecosistèmic a la gestió de la pesca, per tal que les activitats pesqueres tinguin un impacte mínim en l'ecosistema marí a fi d'evitar-ne la degradació.
En desenvolupament de la Política pesquera comuna, es va aprovar al Reglament (CE) 1967/2006, de 21 de desembre de 2006, del Consell, relatiu a les mesures de gestió per a l'explotació sostenible dels recursos pesquers en el mar Mediterrani (d'ara endavant, Reglament (CE) 1967/2006, de pesca a la Mediterrània), pel qual es va modificar el Reglament (CEE) 2847/93 i derogar el Reglament 1626/94, l'objectiu central del qual ha consistit en l'aplicació de l'enfocament ecosistèmic de la Política pesquera comuna a la conservació, gestió i explotació dels recursos marins del Mediterrani.
Partint dels principis informadors de la Política pesquera comuna, una de les finalitats de la Llei 2/2010, de 18 de febrer, de pesca i acció marítimes, establerta en l'article 5.a), és vetllar per l'explotació racional i responsable dels recursos marins, la qual comporta que en determinats moments i de manera justificada calgui adoptar les mesures necessàries per protegir i regenerar aquests recursos i el seu ecosistema.
En aquest sentit, l'article 25.1 de l'esmentada Llei 2/2010 estableix que el departament competent en matèria de pesca i acció marítimes, per ordre de la persona titular, amb l'objecte de protegir i recuperar els recursos marins, pot establir vedes temporals o zonals que comportin la limitació o la prohibició de l'exercici de les activitats pesqueres, la utilització de determinades arts o tota altra mesura que sigui adequada per a assolir els objectius de protecció i recuperació dels recursos marins d'acord amb aquesta llei.
Així mateix estableix que s'han de fixar, si escau, els temps de vigència de cada zona de veda.
En aquest marc normatiu, l'objecte d'aquesta Ordre és l'aturada biològica de les modalitats d'encerclament i d'arrossegament a les aigües interiors del litoral de Catalunya.
Les aturades biològiques han estat un dels eixos d'actuació de la Política pesquera comuna de la Unió Europea en relació amb la reducció de l'esforç pesquer, i ha facilitat la reproducció i la supervivència durant els estadis de repoblament d'alevins d'algunes de les espècies objectiu de les diverses modalitats pesqueres.
A Catalunya i a la resta del Mediterrani espanyol aquest tipus de mesures de gestió pesquera s'estan duent a terme amb efectivitat contrastada des de l'any 1991.
Per a la determinació de les zones i els períodes de veda fixats en aquesta disposició s'han tingut en compte els informes científics de l'Institut Espanyol d'Oceanografia, que fonamenten les paralitzacions temporals en la protecció de la posta de la sardina i de l'alevinatge del seitó en el cas de l'encerclament i de la posta del lluç, la maire, el rap i el moll amb relació a l'arrossegament.
L'article 3.9.3 del Decret 200/2010, de 27 de desembre, de creació, denominació i determinació de l'àmbit de competències dels departaments de l'Administració de la Generalitat de Catalunya, atribueix al Departament d'Agricultura, Ramaderia, Pesca i Alimentació l'exercici de la competència en matèria de polítiques de pesca.
D'acord amb l'article 49.1.d) del Decret 270/2013, 23 de desembre, de reestructuració del Departament d'Agricultura, Ramaderia, Pesca i Alimentació, una de les funcions de la Direcció General de Pesca i Afers Marítims és la d'impulsar la regulació normativa i el règim sancionador en matèria d'ordenació del sector pesquer, de gestió dels recursos marins, de les zones de protecció pesquera i marisquera i altres mesures de protecció dels recursos marins, de l'aqüicultura i del marisqueig.
El Decret 115/2015, de 22 de juny, de canvi de denominació d'un departament i de modificació del Decret 200/2010, de 27 de desembre, de creació, denominació i determinació de l'àmbit de competència dels departaments de l'Administració de la Generalitat de Catalunya, ha establert que la denominació del departament competent en matèria de pesca serà la de Departament d'Agricultura, Ramaderia, Pesca i Alimentació.
1.1 L'objecte de la present Ordre és l'establiment de sengles zones i períodes de veda temporal corresponents a les modalitats de pesca d'encerclament i d'arrossegament.
1.2 Els períodes de veda que s'estableixen s'aplicaran a les zones definides a les aigües interiors corresponents al litoral de Catalunya, en els termes previstos als articles 2 i 3 d'aquesta Ordre.
Zones i períodes de veda en la modalitat de pesca d'encerclament
Resta prohibida la pràctica de la pesca en la modalitat d'encerclament per part de qualsevol embarcació d'aquest cens a les zones i períodes següents:
Àrea marítima compresa entre la frontera amb França i la demora de 176o, traçada des de la central tèrmica de Cubelles, en situació 41o 12,2' de latitud nord i 1o 39'4 de longitud est, des del 4 de desembre de 2015 fins al 10 de gener de 2016, ambdós inclosos.
Àrea marítima compresa entre la demora de 176o, traçada des de la central tèrmica de Cubelles, en situació 41o 12,2' de latitud nord i 1o 39'4 de longitud est i la demora de 133,3o traçada des de la desembocadura del riu Sénia, en situació 40o 31,5' de latitud nord i 0o 31' de longitud est, des del 18 de desembre de 2015 fins al 14 de febrer de 2016, ambdós inclosos.
Zones i períodes de veda en la modalitat de pesca d'arrossegament
Resta prohibida la pràctica de la pesca en la modalitat d'arrossegament per part de qualsevol embarcació d'aquest cens a les zones i períodes següents:
Àrea marítima compresa entre la frontera amb França i la demora de 176o, traçada des de la central tèrmica de Cubelles, en situació 41o 12,2' de latitud nord i 1o 39'4 de longitud est, des de l'1 fins al 29 de febrer de 2016, ambdós inclosos.
Àrea marítima compresa entre la demora de 176o, traçada des de la central tèrmica de Cubelles, en situació 41o 12,2' de latitud nord i 1o 39'4 de longitud est i la demora de 133,3o traçada des de la desembocadura del riu Sénia, en situació 40o 31,5' de latitud nord i 0o 31' de longitud est, des de l'1 al 30 de juny de 2016, ambdós inclosos.
L'incompliment de les normes contingudes en la present Ordre serà objecte de l'aplicació del règim sancionador previst al títol vuitè de la Llei 2/2010, de 18 de febrer, de pesca i acció marítimes.
Barcelona, 1 de desembre de 2015